Video: Oulike geskenkidees vir ouma en oupa | Maroela Media
Video: Oulike geskenkidees vir ouma en oupa
Benescke Janse van Rensburg (Foto: Skermgreep uit die video)
Tydens die feesseisoen is daar dikwels 'n geskarrel oor wie wat vir die familie gaan koop as geskenke. Dit is dikwels ook ma's wat moet kop krap oor wat die kinders vir ouma en oupa kan toedraai om onder die Kersboom te sit.
Benescke Janse van Rensburg, skrywer en radio-omroeper, het 'n Facebook-blad, MaSter, begin om hiermee te help. Janse van Rensburg verduidelik die naam van die blad dui daarop dat elke ma 'n ster is.
Janse van Rensburg gee in 'n kort video sewe oulike Kersgeskenk-idees wat kleinkinders vir hul oumas en oupas kan gee.
"Die MaSter-Facebook-blad is daar vir ma's om saam te lag, te huil en te leer, omdat dit soms baie oorweldigend kan wees om 'n ma te wees – en terselfdertyd die grootste geskenk in die lewe bly," het Janse van Rensburg in 'n verklaring gesê.
Janse van Rensburg beplan om in die nuwe jaar op 'n gereelde basis kort video's met 'n verskeidenheid wenke op dié blad te plaas. Volgens inligting op Janse van Rensburg se webblad is sy tans 'n omroeper by Tygerberg 104FM in die Kaapse Skiereiland. Sy is ook een van die skrywers vir die Vers-'n-Dag- elektroniese dagstukkies wat daagliks na meer as 80 000 intekenare wêreldwyd gestuur word.